Lions se jonges kry rugbyles tot hardebaarde opkomMalcolm Marx – druk `n drie kort voor die einde (Foto GB Jordaan) Die Lions, met net ses van verlede week se wenspan teen die Waratahs op die veld, is vir 60 minute ŉ rugbyles deur die Jaguares in Saterdagaand se Superwedstryd in Buenos Aires geleer. Dit was egter ŉ ander storie toe die Lions hulle bank toe begin inspan en die tuisspan hulle voorste spelers met húlle naasbestes begin vervang het, maar die wentelling van 36-24 in die Jaguares se guns met vier drieë elk vertel nie die volle verhaal nie. Hulle het die Lions se jongspan met opskietverdediging en ongenaakbaar harde duikslae ontsenu. Die Argentyne het pragtig gehardloop, goed gehanteer en die gapings pragtig aangeval. Hulle was eerste by die afbreekpunte en het by die losskrums ingedons en het in die geheel beter as die Lions gevaar, wat ook op die verdediging maar eina was. Daar was ŉ lusteloosheid by Warren Whiteley-hulle te bespeur, en hul frustrasie het tot ŉ aantal hoë têkkels en geelkaarte aan Robbie Coetzee en Andries Ferreira en algemene swak dissipline by die afbreekpunte gelei. Die Argentyne, wat teen rustyd met 20-7 voor was en in die eerste helfte sowat 65% balbesit geniet het, het in die tweede helfte ook gedomineer totdat manne soos Jaco Kriel, Andries Coetzee en Faf de Klerk op die veld gekom het. Die Lionsafrigter afrigter Johan Ackermann, wat nie verlede jaar saam met die span na Argentinië is toe daar ook ŉ ‘tweede span’ gekies is wat verloor het, sal moontlik uit Saterdagaand se wedstryd kan neem welke van die jong spelers vorentoe met vrug ingespan kan word. Hulle wéét nou wat druk is. Hulle het immers teen letterlik 23 internasionale spelers gespeel wat op hulle tuisveld werklik aggressief is en heelwat vaardighede het waaroor die meeste Suid-Afrikaanse afrigters net droom dat hulle spelers dit kan hê. Puntemakers – Jaguares (20) 36: Drieë: Tuculet, Moyano, de la Fuente, Nicolás Sánchez. Doelskoppe: Sánchez. Strafdoele: Sánchez 4. Lions (7) 24: Drieë: Warren Whiteley 2, Jacques van Rooyen, Malcolm Marx. Doelskoppe: Shaun Reynolds 2